Bjarni Benediktsson , fjármála - og efnahagsráðherra . Fjármála - og efnahagsráðuneytið hefur birt drög að frumvarpi sem myndi heimila útgáfu ríkisskuldabréfa með yfir 25 ára lánstíma . Í greinargerð með frumvarpinu segir að lengri bréf geti verið ákjósanlegur fjárfestingarkostur fyrir fjárfesta með langtímaskuldbindingar , svo sem lífeyrissjóði . Ætla megi að fyrirsjáanleg stækkun sjóðanna gæti leitt til aukinnar eftirspurnar eftir lengri skuldabréfum af þeirra hálfu . Með þeim breytingum sem lagðar séu til í frumvarpinu verði ríkissjóði unnt að mæta þessari eftirspurn lífeyrissjóðanna , sé hún fyrir hendi , með útgáfu lengri skuldabréfa . Breytingin er sögð gera „ ríkissjóði kleift að kanna hvort tryggja megi að lánsfjárþörf og fjárhagslegum skuldbindingum sjóðsins sé mætt við lægri tilkostnað en áður með útgáfu lengri ríkisskuldabréfa en nú eru heimil . “ Verði það raunin megi reikna með að vaxtagjöld ríkissjóðs lækki . Þá er útgáfa lengri bréfa sögð geta auðveldað ríkissjóði að ná markmiðum um meðallánstíma .